Source: https://ispis.sk/judikatura/KSKE/14Cb7611/1993
Timestamp: 2020-04-09 04:13:52+00:00
Document Index: 7341531

Matched Legal Cases: ['§ 96', '§ 142', '§ 151', '§ 42', '§ 221', '§ 205', 'súd ', 'súd ', 'súd ', 'Súd ', '§ 96', 'Súd ', 'súd ', 'súd ', 'súd ', '§ 142', '§ 151']

KSKE 14 Cb 7611/1993 - iSpis
iSpis Judikatúra – KSKE 14 Cb 7611/1993
KS v Košiciach, dátum 30.10.2012, sp.zn. KSKE 14 Cb 7611/1993
§ 96 ods. 1 OSP § 142 ods. 1 OSP § 151 OSP § 42 ods. 3 OSP § 221 ods. 1 OSP § 205a OSP
Súd: Krajský súd Košice Spisová značka: 14Cb/7611/1993 Identifikačné číslo súdneho spisu: 7093899709 Dátum vydania rozhodnutia: 31. 10. 2012 Meno a priezvisko sudcu, VSÚ: JUDr. Janka Kočišová ECLI: ECLI:SK:KSKE:2012:7093899709.4
Krajský súd v Košiciach samosudkyňou N.. N. Y. v právnej veci žalobcu VEJEX s.r.o., 8. mája 494/17, Svidník, IČO 31 655 441, proti žalovanému OBZOR - výrobné družstvo nevidiacich Levoča v likvidácii, Pod kamenným vrchom 1, Levoča, IČO 00 690 813, o zaplatenie 43 142,00 eur (1 299 681,00 Sk) takto
Konanie v časti o zaplatenie 3 485,37 eur (105 000,00 Sk) zastavuje.
Žalovaný je povinný zaplatiť žalobcovi 39 656,14 eur (1 194 681,00 Sk) a nahradiť trovy konania vo výške 1 726,00 eur do troch dní od právoplatnosti rozsudku.
Žalobca, resp. jeho právny predchodca sa svojim návrhom domáhal, aby súd zaviazal žalovaného zaplatiť mu sumu 1 299 681,00 Sk titulom uplatnenia ceny za práce vykonané na FC XX stavby C. zariadenie W. a nahradil mu trovy konania.
Žalovaný vo vyjadrení k návrhu uviedol, že nikdy nebol v žiadnom záväznom právnom vzťahu so žalobcom. Uzatvorená hospodárska zmluva zo dňa X.X.XXXX č. 4583/87 uvádza, že zmluvnými stranami sú žalobca a VDI OBZOR Košice. VDN OBZOR Levoča v zmluve nevystupovalo a nemôže niesť povinnosti z neplnenia záväzkov, ktoré vyplynuli zo zmluvy. V sporných veciach sa žalobca obracal na VDI OBZOR Košice a že je tomu tak, predkladá rozhodnutie Krajskej štátnej arbitráže v Košiciach č. 5581/90 z 29.3.1991, ktorým bola zamietnutá žiadosť o zmenu termínu dokončenia stavby. Bolo to v čase, keď od 1.1.1991 bolo rozdelené VDI OBZOR Košice. Arbitrážne rozhodnutie mu pri rozdelení závodov nebolo predložené, ďalej vystupovalo VDI OBZOR Košice a stavba nebola dokončená v termíne podľa zmluvy.
Predkladá dodatok č. 1 k prílohe č. 8 protokolu delimitačnej zmluvy o rozdelení majetku, ktorý nepodpísal a tiež svoje stanovisko, kde nesúhlasil s prevzatím stavby a poukazoval na to, že dostavbu zabezpečí VDI OBZOR Košice. Žalobcu 28.3.1991 upozornil, že okamžite pozastavuje výstavbu a žalobca mal činnosť pozastaviť. Pripúšťa, že pre neznalosť o rozhodnutí Krajskej štátnej arbitráže v Košiciach v Košiciach mohli jeho pracovníci urobiť vyhlásenia, o ktoré sa žalobca opiera. Ak žalobca naďalej vykonával práce, nesie zodpovednosť znášania finančných nákladov. Má za to, že žaloba je neopodstatnená a navrhuje ju zamietnuť.
Podaním zo dňa 13.5.1996 žalobca vzal späť návrh v časti o 105 000,00 Sk - 3 485,37 eur, pretože táto suma bola po začatí konania zaplatená formou nájomného zápočtu.
Súd konanie v časti o 3 485,37 eur - 105 000,00 Sk podľa § 96 ods. 1, 3 O.s.p. zastavil.
Súd vykonal vo veci dokazovanie a zistil tento skutkový stav. Na základe hospodárskej zmluvy ZSP 4589/87 vykonával žalobca pre žalovaného práce na stavbe Predškolské zariadenie Levoča (MŠ + DJ) . Za vykonané práce vystavil faktúru č. 1400073341 dňa 15.9.1992 splatnú 2.10.1992 za cenu vykonaných prác vo výške 4 166 532,00 Kčs a po odpočítaní splátok vo výške 2 866 851,00 Kčs žiadal zaplatiť 1 299 681,00 Kčs. Po čiastočnom späťvzatí ostala predmetom sporu hodnota prác vo výške 1 194 681,00 Sk - 39 656,14 eur.
Zo súpisu vykonaných prác a zisťovacieho protokolu, ktoré sú prílohou faktúry č. 1400073341 (konečnej faktúry) vyplýva, že žalobca vykonal práce na stavbe Predškolské zariadenie Levoča v hodnote 4 166 532,00 Kčs. Zaplatené boli splátky vo výške 2 866 851,00 Kčs a na zaplatenie ostáva suma 1 299 681,00 Kčs. Zisťovací protokol bol podpísaný žalobcom a žalovaným.
Námietka žalovaného, že nebol v záväzkovom vzťahu so žalobcom nie je dôvodná. Žalobca, resp. jeho právny predchodca a VDI OBZOR Košice uzatvorili hospodársku zmluvu na stavbu Predškolské zariadenie Levoča, ktorá mala byť dokončená v decembri 1991. Návrh žalobcu na predĺženie termínu dokončenia, nemá vplyv na zmluvný vzťah účastníkov, tým, že návrhu Krajská štátna arbitráž v Košiciach nevyhovela, ostal v platnosti dohodnutý termín dokončenia.
Delimitačnou zmluvou, prílohou č. 8 sa dňom 1.1.1991 od VDI OBZOR Košice odčlenil závod v Levoči s názvom Obzor - výrobné družstvo nevidiacich Levoča, Pod kamenným vrchom 1. Zisťovací protokol o vykonaných stavebných prácach, ktorý bol podkladom pre fakturáciu, podpísalo za odberateľa OBZOR výrobné družstvo nevidiacich Levoča.
Podľa zisťovacieho protokolu o vykonaných stavebných prácach žalobca práce v uplatnenej výške vykonal, žalovaný zisťovací protokol podpísal, súd preto žalobe vyhovel a zaviazal žalovaného na zaplatenie 39 656,14 eur (1 194 681,00 Sk) .
Zmluvou o postúpení pohľadávok pôvodný žalobca Hutné stavby a.s., Letná 45, Košice postúpil dňa 26.2.1997 uplatnenú pohľadávku spoločnosti VEJEX s.r.o. Svidník a súd uznesením z 3.10.2008 zmenu účastníkov pripustil.
O trovách konania súd rozhodol podľa § 142 ods. 1 O.s.p. a žalobcovi, ktorý mal vo veci úspech, priznal s poukazom na ustanovenie § 151 O.s.p. trovy konania pozostávajúce zo súdneho poplatku za návrh vo výške 1 726,00 eur.